《木兰花慢 春暮》
清代·杨琇

怪莺声无赖，惊残睡、梦空痴。对向壁馀灯，印炉剩火，欲起还迟。

多时。看疏帘外，东风紧、吹乱月丝丝。瘦玉愁窥鸾镜，慵妆羞说蛾眉。

寻思。泪洒花枝。空揾损、旧胭脂。有小字红笺，深情绿绮，密约佳期。

谁知。银河水断，望长桥、乌鹊影参差。不是休文多病，送春谁赋新词。

作者简介：字倩玉，钱塘人，沈丰垣副室。有《远山楼词》。